କିଶୋର କୁମାର ଜେନା  (ଜନ୍ମ: ୬ ସେପ୍ଟେମ୍ବର ୧୯୯୫) ଜଣେ ଭାରତୀୟ ଜାଭେଲିନ ଫିଙ୍ଗାଳୀ  । ସେ ୨୦୨୩ ମସିହା ଅକ୍ଟୋବର ମାସ ୪ ତାରିଖରେ ଚୀନର ହାଙ୍ଗଝୁଠାରେ ଅନୁଷ୍ଠିତ ହୋଇଥିବା ଏସୀୟ କ୍ରୀଡ଼ାରେ ୮୭.୫୪ ମି ଜାଭେଲିନ ଫିଙ୍ଗି ନିଜର ଶ୍ରେଷ୍ଠ ପ୍ରଦର୍ଶନ କରିବା ସହିତ, ଭାରତ ପାଇଁ ରୌପ୍ୟପଦକ ହାସଲ କରିଥିଲେ । ୨୦୨୩ ମସିହା ଜୁଲାଇ ମାସ ୨୮ ତାରିଖରେ ଶ୍ରୀଲଙ୍କାର ମହିନ୍ଦ୍ରା ରାଜପକ୍ଷ ଷ୍ଟାଡ଼ିୟମରେ ଅନୁଷ୍ଠିତ ଶ୍ରୀଲଙ୍କା ଜାତୀୟ ଆଥେଲେଟିକ ଚାମ୍ପିୟନସିପରେ ୮୪.୩୮ ମିଟର ଜାଭେଲିନ ଫିଙ୍ଗି ନିଜର ସ୍ୱର୍ଣ୍ଣପଦକ ହାସଲ କରିଥିଲେ । ପ୍ରାରମ୍ଭିକ ଜୀବନ କିଶୋର ୧୯୯୫ ମସିହାର ସେପ୍ଟେମ୍ବର ୬ ତାରିଖରେ ପୁରୀ ଜିଲ୍ଲାର କୋଠାସାହି ଗ୍ରାମରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ କେଶବ ଜେନା ଓ ମାତାଙ୍କ ନାମ ହରପ୍ରିୟା ଜେନା । ପରିବାରରେ କିଶୋରଙ୍କଠୁ ବଡ଼ ଆଉ ୭ ଭଉଣୀ ଅଛନ୍ତି । ଅଷ୍ଟମ-ନବମ ଶ୍ରେଣୀରେ ପଢ଼ୁଥିବାବେଳେ କିଶୋର ଖେଳକୁଦପ୍ରତି ଆକର୍ଷିତ ହୋଇଥିଲେ । ଆରମ୍ଭରୁ ବାପା କେଶବ, ପୁଅର ଖେଳ ପ୍ରତି ଆକର୍ଷଣ ଓ ପାଠପଢ଼ାରେ ଅବହେଳେକୁ ନେଇ ପୁଅ ଉପରେ ବିରକ୍ତ ହେଉଥିଲେ ମଧ୍ୟ ପରେ ସେ ପୁଅକୁ ସମର୍ଥନ ଓ ଉତ୍ସାହିତ କରିଥିଲେ । ଅଷ୍ଟମ ଶ୍ରେଣୀରେ ସ୍କୁଲ କ୍ରୀଡ଼ାରେ ଭଲ ଜାଭେଲିନ ଫିଙ୍ଗି ସେ ସମସ୍ତଙ୍କ ଦୃଷ୍ଟି ଆକର୍ଷଣ କରିଥିଲେ । ପରେ ଜିଲ୍ଲାସ୍ତରରେ ମଧ୍ୟ ସେ ଉନ୍ନତ କ୍ରୀଡ଼ା ପ୍ରଦର୍ଶନ କରି ଶୀର୍ଷସ୍ଥାନ ଅଧିକାର କରିଥିଲେ । ଭଲିବଲ ଖେଳ ପ୍ରତି ମଧ୍ୟ ସେ ଆକୃଷ୍ଟ ଥିଲେ । +୨ ପଢ଼ିବା ସମୟରେ ତାଙ୍କର ଫିଟନେସକୁ ଲକ୍ଷ କରି ଅଧ୍ୟାପକ ଭବାନୀ ଶଙ୍କର ଚକ୍ରବର୍ତ୍ତୀ ତାଙ୍କୁ କଳିଙ୍ଗ ଷ୍ଟାଡ଼ିଅମରେ ଭଲିବଲ ଅଭ୍ୟାସ କରିବା ପାଇଁ ଉପଦେଶ ଦେଇଥିଲେ । କଳିଙ୍ଗ ଷ୍ଟାଡ଼ିଅମରେ ତାଙ୍କ ଫିଟନେସକୁ ଦେଖି, ସେଠାକାର କୋଚ ତାଙ୍କୁ ଦଳଗତ ଖେଳ ଅପେକ୍ଷା ବ୍ୟକ୍ତିଗତ କ୍ରୀଡ଼ା ଖେଳିବା ପାଇଁ ପ୍ରବର୍ତ୍ତାଇ ଥିଲେ । ବାରବାଟି ଷ୍ଟାଡ଼ିଅମରେ ରାଜ୍ୟସ୍ତରୀୟ କ୍ରୀଡ଼ା ପ୍ରତିଯୋଗୀତାରେ ସ୍ୱର୍ଣ୍ଣପଦକ ହାସଲ କରିବା ପରେ ସେ ଲୋକଲୋଚନକୁ ଆସିଥିଲେ । ୨୦୨୩ରେ ପ୍ରଦର୍ଶନ ୨୦୨୩ ଅକ୍ଟୋବର ୪ ତାରିଖରେ ଚୀନର ହାଙ୍ଗଝୁଠାରେ ଅନୁଷ୍ଠିତ ହୋଇଥିବା ଏସୀୟ କ୍ରୀଡ଼ାରେ ୮୭.୫୪ ମି ଜାଭେଲିନ ଫିଙ୍ଗି ନିଜର ଶ୍ରେଷ୍ଠ ପ୍ରଦର୍ଶନ କରିଥିଲେ ଓ ଭାରତ ପାଇଁ ରୌପ୍ୟପଦକ ହାସଲ କରିଥିଲେ । ଏଥି ସହିତ ସେ ୨୦୨୪ ପ୍ୟାରିସ ଅଲିମ୍ପିକ କ୍ରୀଡ଼ାପାଇଁ ମଧ୍ୟ ଯୋଗ୍ୟତା ହାସଲ କରିଥିଲେ । ୨୦୨୩ ଅଗଷ୍ଟ ମାସରେ ବୁଦେପେଷ୍ଟଠାରେ ଅନୁଷ୍ଠିତ ବିଶ୍ବ ଦୌଡ଼କୁଦ ପ୍ରତିଯୋଗିତାରେ ସେ ଭାରତକୁ ପ୍ରତିନିଧିତ୍ୱକରି ପଞ୍ଚମ ସ୍ଥାନରେ ରହିଥିଲେ । ସେ ୮୪.୭୭ ମିଟର ଦୂର ଜାଭେଲିନ ଫିଙ୍ଗି ନିଜର ଶ୍ରେଷ୍ଠ ପ୍ରଦର୍ଶନ କରିଥିଲେ । ନୀରଜ ଚୋପ୍ରା ଏହି ପ୍ରତିଯୋଗିତାରେ ସ୍ୱର୍ଣ୍ଣପଦକ ହାସଲ କରିଥିଲେ । ୨୦୨୩ ଜୁଲାଇ ମାସ ୨୮ ତାରିଖରେ ଶ୍ରୀଲଙ୍କା ଜାତୀୟ ଆଥେଲେଟିକ ଚାମ୍ପିୟନସିପରେ ୮୪.୩୮ ମିଟର ଜାଭେଲିନ ଫିଙ୍ଗିଥିଲେ । ଏହି ପ୍ରଦର୍ଶନଦ୍ୱାରା ସେ ହଙ୍ଗେରୀର ବୁଦାପେଷ୍ଟରେ ହେବାକୁ ଥିବା ବିଶ୍ୱ ଚାମ୍ପିୟନଶିପ୍ ପାଇଁ ଯୋଗ୍ୟତା ଅର୍ଜନ କରିଥିଲେ । ୨୦୨୩ ମସିହା ମାର୍ଚ୍ଚ ମାସରେ ସେ କର୍ଣ୍ଣାଟକର ବେଲାରୀଠାରେ ଭାରତୀୟ ଥ୍ରୋ କମ୍ପିଟିସନରେ ୭୮.୯୩ ମିଟର ଦୂର ଜାଭେଲିନ ଫିଙ୍ଗିଥିଲେ । କେରଳର ଥିରୁଅନନ୍ତପୁରମଠାରେ ଭାରତୀୟ ଗ୍ରାଣ୍ଡ ପ୍ରିକ୍ସଠାରେ ସେ ୮୦ ମି ଦୂର ଜାଭେଲିନ ଫିଙ୍ଗିଥିଲେ । ୨୦୨୩ ଜୁନ ମାସରେ ସେ ଭୁବନେଶ୍ୱରଠାରେ ଆୟୋଜିତ ଜାତୀୟ ଆନ୍ତଃରାଜ୍ୟ ଆଥେଲେଟିକ ଚାମ୍ପିୟନସିପରେ ୮୨.୮୭ ମିଟର ଦୂର ଜାଭେଲିନ ଫିଙ୍ଗିଥିଲେ ।